V. Veteška, podpredseda NR SR: (2003-12-10):
I. Hamarčák, poslanec: Vážený pán predsedajúci, vážený pán podpredseda vlády, ctené pani poslankyne, vážení páni poslanci. Štátny rozpočet je zákon zákonov, podľa neho sú riadené verejné financie, podľa tohto zákona štát hospodári. Od tohoto zákona závisí, či hospodárenie štátu bude v nadchádzajúcom roku efektívne, či verejné prostriedky budú hospodárne a účelne vynaložené na prospech všetkých občanov a na prospech rozvoja Slovenska. V rozprave k návrhu štátneho rozpočtu tu zaznieva veľa vecnej kritiky, ale aj populizmu. Zaznieva tiež mnoho námetov, ale aj rozumných, konkrétnych návrhov. Samozrejme, že parlament je pôda pre rôzne názory. Každý poslanec má právo hodnotiť štátny rozpočet zo svojho pohľadu, prípadne z pohľadu strany, ktorú reprezentuje. Verím, že všetci poslanci majú aj pocit zodpovednosti, či už pozitívny, alebo negatívny. Isteže, bolo by optimálne, keby v tomto parlamente vládla oveľa väčšia zhoda, ale aj táto rozpravy odráža reálne terajšie rozloženie politických síl v našej spoločnosti. Realita je však taká, že rozdeľovať sa dá iba to, čím tento štát reálne disponuje. A to, čím štát disponuje, bolo a je limitované hospodárskym rozvojom, ale aj politickým vývojom Slovenska v minulých obdobiach. Nechcem vo svojom príspevku hovoriť o číslach, ktoré sú všeobecne známe, ale dovoľte mi krátky exkurz do histórie a zamyslenie sa nad realitou, ktorá v istých súvislostiach podmieňuje a limituje aj verejné financovanie a teda celý proces tvorby a schvaľovania rozpočtu. Najväčšia kritika návrhu štátneho rozpočtu poznamenaná príznačným populizmom je zo strany kolegov súdruhov z KSS. Vážení priatelia, chcel by som vám iba pripomenúť, že poniektorí si ešte celkom živo pamätáme skvelé výsledky minulých päťročníc budovania rozvinutej socialistickej vlasti. Všetko bolo vždy a včas splnené, na 120, možno 150 %, akurát, že mandarínky, banány, pomaranče, spišské párky, autá, práčky, televízory a iné lukratívne tovary sa dali kúpiť iba pod pultom alebo na poradovník a iba pre vyvolených. Zamestnaný bol síce každý a aj tí, ktorí nikdy nepracovali, pracovať nechcú a ani nebudú a samozrejme, všetci mali skoro rovnaké platy. Možnože tí, ktorí nechceli pracovať, boli na tom lepšie ako poctivci. Ako mám veriť vašim rečiam, keď som vašu reálnu politiku zažil. Ale na druhej strane chápem vaše pohnútky, ktoré vás vedú k tomuto populizmu. Nesporné a zároveň paradoxné na tom je to, že takúto živnú pôdu vám vytvára sociálna a hospodárska situácia, ktorá je dedičstvom aj vašej minulosti, minulosti, v ktorej vedúcu úlohu v štáte a v spoločnosti mala dokonca v ústave zakotvenú vaša komunistická strana. Domáce väzenie slovenských občanov sa skončilo rokom 1989. Veľa poctivých ľudí sa nádejalo, že nežná revolúcia priniesla zmenu k lepšiemu. Veľa tvorivých ľudí bolo presvedčených, že prišla ich doba, keď budú môcť naširoko rozvinúť svoj talent. Mnohí z nás verili, že na Slovensku bude možné veľmi rýchlo usporiadať vzťahy v politike, zmeniť ekonomiku, hospodárstvo a veci verejné tak, aby účinne slúžili na prospech našich občanov. Demokracia si však nekompromisne vyberá svoju daň. Dokazuje nám, že nie je možné preskočiť žiadne štádium vývoja spoločnosti od totality k demokracii. Pri nesporných pozitívach demokratického vývoja na Slovensku sa však v každom období s permanentnou pravidelnosťou prejavovali aj negatíva asociované naším myslením a konaním, ktoré sa v konečnom dôsledku vždy prejavovali aj v sociálnych a ekonomických parametroch rozvoja. Spomeniem len niekoľko rozhodnutí, ktoré mali podľa môjho názoru pomerne negatívne dôsledky aj na našu ekonomiku a teda aj na tvorbu štátnych rozpočtov a v konečnom dôsledku aj na rast hrubého domáceho produktu. Jedným z prvých bolo rozhodnutie o konverzii nášho zbrojárskeho priemyslu. Týmto rozhodnutím Slovensko prišlo o lukratívne trhy a mnoho tisíc pracovných miest. Firmy, ktoré sa na túto špeciálnu výrobu orientovali, sa ani po 13 rokoch nedokázali celkom spamätať z tohto úderu. Nasledovala nedôsledne pripravená malá privatizácia, keď sa na metre kubické rôznych trafík ponúkali miliónové bankové úvery bez ručenia, ktoré neskôr zostali bankám ako nedobytné pohľadávky. Kupónová privatizácia vytvorila živnú pôdu pre rôznych finančných dobrodruhov, ktorí cez privatizačné fondy ponúkali neuveriteľné výhody pre drobných investorov, až nakoniec veľa takýchto fondov zmizlo aj s majetkom drobných akcionárov. A možno dnes sa pomaly očistené vracajú späť do ekonomiky zadným vchodom. Dobre pripravená privatizačná rabovačka v rokoch 1994 až 1998 zavŕšila proces skazy. Mnohí takzvaní podnikatelia, ktorí za zlomky hodnoty nadobudli lukratívne a prosperujúce podniky, ich vzápätí vytunelovali, nechali padnúť s nimi aj tisícky pracovných miest. Aj na túto privatizáciu doplatili banky, ktoré poskytli úvery bez dostatočných záruk. Vtedajšia vláda v tom období v snahe zabezpečiť aký-taký rozvoj zobrala množstvo úverov za značne nevýhodných úrokových a časových podmienok. Dlhodobé odkladanie riešenia systémov školstva, zdravotníctva, verejnej správy, v smere posilnenia a presunu kompetencií na samosprávne inštitúcie iba vytvárali verejný dlh a prehlbovali krízu vo verejných financiách. Všetky tieto aspekty mali pomerne výrazný negatívny vplyv na vývoj verejných financií. Ani vláda v rokoch 1998 až 2002 nebola v reformách príliš úspešná, pretože vzhľadom na pomerné silné zastúpenie ľavice nedosiahla dostatočnú razanciu reforiem a veľa predsavzatí musela odložiť. Pod tlakom dôsledkov takéhoto hospodárenia s verejnými financiami bolo potrebné a nevyhnutné v prvom rade ozdraviť bankový sektor, čo si vyžiadalo mnohomiliardové prostriedky. Obrovské prostriedky tiež každoročne plynú do systému zdravotníctva, školstva, verejnej dopravy a iných na oddlženie hospodárenia týchto systémov. Okrem toho ďalšie prostriedky idú do dotácií cien plynu, elektrickej energie, tepla a tak ďalej. Ak by sme takto pokračovali ďalej a neboli by v dohľadnej dobe vykonané reformné kroky, v týchto systémoch znamenalo by to s najväčšou pravdepodobnosťou vážne rozkolísanie verejných financií. Preto chcem oceniť odvahu tejto vlády naštartovať nepopulárne reformy. Aj keď pán prezident z tohto miesta kritizoval vládu práve preto, že sa naštartovali reformy v rôznych rezortoch naraz, akoby bez koordinácie. Ja som presvedčený, že už nie je ďalší časový priestor na odkladanie žiadnej reformy. Ubehlo priveľmi mnoho času, keď vlády reformy odkladali, a tento fakt spôsobil kumuláciu mnohých negatívnych dôsledkov. V návrh štátneho rozpočtu oceňujem najmä to, že jeho naplnenie bude mať pozitívny vplyv na stabilizáciu verejných financií a do budúcnosti očakávam, že minimálne vytvorí priestor pre programovanie rozvojových impulzov v budúcoročnom štátnom rozpočte. Súhrn súvisiacich daňových zákonov, ktoré v parlament prijímame ako predpoklad pre na plnenie štátneho rozpočtu, síce dáva veľký podnet na kritiku zo strany opozície, ale rád by som videl tú istú opozíciu, akým spôsobom by tieto problémy riešila. Okrem populizmu v smere zmierňovania dopadov som zo strany opozície počul veľmi málo o tom, čo by chcela urobiť ináč a hlavne lepšie. Uznávam, že dopady týchto zákonov sa na istú dobu negatívne dotknú širokých vrstiev občanov Slovenska, ale odkladanie reforiem by malo za následok oveľa vážnejšie dôsledky, ktoré by mohli na dlhú dobu ovplyvniť hospodársky a sociálny vývoj na Slovensku a to aj v súvislosti s budúcim vstupom Slovenska do Európskej únie. Slovensko za posledných 5 rokov urobilo výrazný pokrok v prístupových procesoch ako v politickej, tak aj v hospodárskej rovine a bolo by neodpustiteľným hazardom, ak by sme neschválením štátneho rozpočtu vytvorili priestor pre rôzne špekulácie, dohady a hypotézy. Na druhej strane chcem kriticky povedať, že návrh štátneho rozpočtu nie je absolútne optimálny, ale ani nikdy nebude. Vidím v ňom jednak nafúknuté položky, najmä v jednotlivých kapitolách rezortov, ktoré sa s pravidelnou presnosťou opakujú, rok čo rok, a ktoré sú na našom výbore pre financie, rozpočet a menu tvrdo kritizované a upravované. Takéto návrhy pripravujú ministerskí úradníci v rámci svojich záujmov a na úkor ostatných položiek rozpočtu. Tu vidím dosť veľký priestor pre ministrov tejto vlády, aby nároky svojich ministerstiev podrobili dostatočne hlbokej analýze s cieľom ich zreálnenia. A sú tu aj riziká, ktoré môže vyvolať neodskúšané a neoverené pôsobenie daňových zákonov, nových daňových zákonov, a tieto môžu spôsobiť výpadok na strane príjmov. Tieto riziká však nepokladám za také vážne, aby ich v rámci rôznych opatrení v priebehu roka nemohlo ministerstvo financií úspešne zmanažovať. Chcel by som z toho miesta vysloviť jedno prianie, ktoré by sa mohlo a malo zo strany vlády začať intenzívnejšie napĺňať. Chcem vyzvať pána podpredsedu vlády a ministra financií, ale aj vládu ako celok, aby sa čo najskôr začali do rozpočtovania presadzovať prvky fiškálnej decentralizácie. K tomu ma vedie poznanie, že naozaj štát nie je dobrý hospodár. V priebehu nedávnej minulosti sa reálne ukázalo, že miestna a regionálna samospráva dokáže oveľa efektívnejšie a účelnejšie nakladať s verejnými financiami, a takisto na druhej strane aj verejná kontrola nakladania s týmito financiami je oveľa účinnejšia. To sa ukazuje napríklad v systéme miestneho a regionálneho zdravotníctva a školstva, ktoré samospráva za pomerne krátke obdobie spravuje a dosahuje oveľa lepšie výsledky ako v porovnateľných podmienkach dosahoval prednedávnom štát. Ctené dámy a páni, dovoľte mi v tejto súvislosti položiť, predložiť aj dva pozmeňujúce návrhy. Jeden sa dotýka posilnenia finančného krytia samosprávnej  funkcie údržby a opravy miestnych komunikácií. Navrhujem, aby sa v § 3 ods. 3 písm. d) slová „60 %“ nahradili slovami „55 %“ a slová „40 %“ nahradili slovami „45 %“. Predložený návrh umožní zlepšiť podmienky riešenia hospodárskeho rozvoja  plošne vo všetkých regiónoch Slovenska tým, že zvyšuje objem finančných prostriedkov o 110 miliónov korún v roku 2004 na financovanie cestnej infraštruktúry, ktorej rozvoj sú povinné podľa zákona zabezpečovať obce a mestá. V uplynulých štyroch rokoch aj napriek cenovým a daňovým úpravám sa takmer nezmenila výška podielu obcí na cestnej dani, čo sa negatívne prejavuje na údržbe a rozvoji miestnych komunikácií. Vstupom Slovenska, Slovenskej republiky do Európskej únie sa vytvoria pre štát pomerne lepšie podmienky na získanie zdrojov z fondov Európskej únie na budovanie a údržbu cestnej siete, ako by to bolo pre obce. Nevýhodu obcí zvýrazňuje tiež odkladný proces fiškálnej decentralizácie. Miestne komunikácie sú pritom neoddeliteľnou súčasťou cestnej infraštruktúry a sú jednou zo základných podmienok vstupu podnikateľských subjektov a zahraničného kapitálu do územia, najmä po vstupe Slovenska do Európskej únie. Môj druhý návrh smeruje k záväznej úlohe ministerstva hospodárstva pre zabezpečenie deputatného plnenia pre baníckych dôchodcov a vdovy po baníkoch, ktoré bolo pravidelné rozpočtované v tejto kapitole od roku 1994. Nárok na deputát dôchodcom, ktorí splnili stanovené podmienky, napriek zrušeniu príslušného výnosu ministerstva uznali za platné svojimi rozhodnutiami aj súdy, vrátane rozhodnutia dovolacieho súdu, pretože pri kvantifikácii celkového limitu výdavkov kapitoly ministerstva hospodárstva bola táto suma zo strany ministerstva financií zohľadnená. Navrhujem ju vyčleniť v rámci rozpočtového limitu, kapitoly ako záväznú úlohu. Táto suma nepredstavuje výdavkový titul, ktorý by ovplyvnil rozpočet kapitoly, a tiež nebude mať dopad na štátny rozpočet ako celok. Ide o sumu 15,5 milióna korún. Navrhujem preto, aby v prílohe č. 7 k zákonu o štátnom rozpočte účelové prostriedky rozpočtových kapitol na rok 2004 sa záväzné ukazovatele zmenili takto: V kapitole Ministerstva hospodárstva Slovenskej republiky doplniť záväznú úlohu deputatné plnenie pre baníckych dôchodcov a vdovy po baníkoch, záväzný limit v sume 15,5 milióna Sk. A celkové výdavky kapitoly ministerstva hospodárstva sa týmto pozmeňujúcim návrhom nemenia. Vážené kolegyne, vážení kolegovia, uchádzam sa o vašu priazeň a dovoľujem si vás požiadať o podporu mojich pozmeňujúcich návrhov. Chcem vám tiež oznámiť, že poslanci klubu Aliancie nového občana podporia tie pozmeňujúce a doplňujúce návrhy, ktoré štátny rozpočet vylepšujú alebo upresňujú. Nepodporíme návrhy, ktoré smerujú k navyšovaniu deficitu, k nestabilite a k odkladaniu reforiem. Aliancia nového občana má záujem na rozpočtovej a ekonomickej stabilite a teda má záujem na schválení štátneho rozpočtu pre rok 2004. Na záver, milé kolegyne, vážení kolegovia, mi dovoľte všetkým vám popriať milostiplné a spokojné prežitie vianočných sviatkov, pretkané láskou, úctou a priateľstvom. Ďakujem vám za pozornosť.